**Cezinandos mix af pop, rap og trap skruer helt op for følelsernes WiFi**

*Den SKAM-roste unge, norske popstjerne Cezinando vender tilbage til VEGA d. 3. november med sit eksplosive liveshow efter at have spillet en fuldstændig udsolgt Lille VEGA-koncert for få måneder siden.*

Trods sine blot 22 år har Cezinando allerede gjort sig positivt bemærket på den skandinaviske urbanscene, hvor han har opbygget sig en solid fanskare på baggrund af sine hudløst ærlige tekster og det vanvittige, fredfyldte og sårbare univers han skaber.

Cezinando skiller sig i den grad ud fra mængden, hvad angår melodi, flow og attitude. Hans smittende selvtillid og don’t fuck with me-attitude kombineret med en overvældende ærlighed og følsomhed tryllebinder publikum ved hans altid eksplosive koncerter.

Som blot 16-årig udgav han sin debut-ep *Cez 4 Prez* og fulgte dernæst op med albummet *framtid:sanntid*, der begge portrætterede en selvironisk teenage-rappers liv, men med udgivelsen af albummet *Barn av Europa* og særligt sit seneste album *Noen ganger og andre* har Cezinando fuldført transformationen fra selvironisk rapper til en langt mere rendyrket og selvudleverende popstjerne.

2017 katapulterede Cezinando endnu højere op på den musikalske stjernehimmel. Hans stemningsfulde ballader ”Håper du har plass” og ”Vi er perfekt men verden er ikke det” fra *Noen ganger og andre* fik et gevaldigt boost af at være med i fjerde sæson af den populære norske ungdomsserie SKAM.

Den unge musiker har markeret sig som en enestående liveartist. Det oplevede publikum på nærmeste hold ved hans seneste koncert i VEGA. Koncerten var oprindeligt opsat til Ideal Bar, men blev lynhurtigt udsolgt og som konsekvens rykket til Lille VEGA, hvor resten af billetterne også blev revet væk. Det er derfor helt naturligt, at Cezinando i denne omgang får lov til at prøve kræfter med VEGAs største sal.

Der er med andre ord skruet helt op følelsernes WiFi, når prinsen af norsk pop indtager Store VEGA med sin følelsesladede og sårbare blanding af pop, rap og trap.

**Fakta om koncerten**

Cezinando (NO)

Lørdag d. 3. november 2018, kl. 20.00

Store VEGA, Enghavevej 40, 1674 København V

Billetpris: 175 kr. + gebyr

Forsalget starter i dag via vega.dk og Ticketmaster

[Læs mere og køb billet til koncerten med Cezinando](https://vega.dk/event/cezinando-30922)